Temeljem Protokola o kontroli ulaska i izlaska u školskim ustanovama donesenog od strane Ministarstva znanosti, obrazovanja i mladih od 2. siječnja 2025. Sigurnosni tim Industrijsko-obrtničke škole Nova Gradiška uz suglasnost Školskog odbora donosi

**MJERE POVEĆANJA SIGURNOSTI I PROTOKOL POSTUPAN****JA**

**U INDUSTRIJSKO-OBRTNIČKOJ ŠKOLI NOVA GRADIŠKA SA CILJEM ZAŠTITE SIGURNOSTI UČENIKA I ZAPOSLENIKA INDUSTRIJSKO-OBRTNIČKE ŠKOLE NOVA GRADIŠKA**

**Članak 1.**

**UVOD**

Mjere povećanja sigurnosti i protokoli postupanja interni su dokument Industrijsko-obrtničke škole Nova Gradiška, a odnose se na prevenciju mogućih situacija povećanog rizika, kao i na postupanje u konkretnim situacijama s ciljem zaštite učenika i svih zaposlenika koji o njima skrbe u procesu odgoja i obrazovanja. Protokolom su opisana načela dežurstva, ulazak roditelja i stranaka u školu.

Protokol se temelji na pozitivnim zakonskim i podzakonskim propisima Republike Hrvatske, Ustavu Republike Hrvatske te Konvenciji o pravima djeteta. Obveza zaštite prava učenika propisana je Zakonom o odgoju i obrazovanju u osnovnoj i srednjoj školi (NN, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20 i 151/22). Čl. 70. navedenoga Zakona propisuje: Učitelji, nastavnici, stručni suradnici i ostali radnici u školskim ustanovama dužni su poduzimati mjere zaštite prava učenika te o svakom kršenju tih prava, posebice o oblicima tjelesnog ili duševnog nasilja, spolne zlouporabe, zanemarivanja ili nehajnog postupanja, zlostavljanja ili izrabljivanja učenika, odmah obavijestiti ravnatelja škole koji je to dužan javiti tijelu socijalne skrbi, odnosno drugom nadležnom tijelu.

Način postupanja nastavnika, stručnih suradnika i ravnatelja u poduzimanju mjera zaštite prava učenika te obveza prijave svakog kršenja tih prava nadležnim tijelima regulirani su sljedećim dokumentima:

Zakonom o odgoju i obrazovanju u osnovnoj i srednjoj školi (NN, br. 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20 i 151/22),

Kaznenim zakonom (NN, br. 125/11, 144/12, 56/15, 61/15, 101/17, 118/18 i 126/19),

Zakonom o zaštiti od nasilja u obitelji (NN, br. 70/17),

Zakonom o elektroničkim medijima (NN, br. 111/21),

Pravilnikom o načinu postupanja odgojno obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN, br 132/ 2013),

Pravilnikom o kriterijima za izricanje pedagoških mjera (NN, br. 94/15, 3/17),

Pravilnikom o osnovnoškolskom i srednjoškolskom odgoju i obrazovanju učenika s teškoćama u razvoju (NN, br. 24/15),

Protokolom o postupanju u slučaju nasilja među djecom i mladima (Vlada RH, 2004),

Protokolom o postupanju u slučaju zlostavljanja i zanemarivanja djece (Vlada RH, 2014),

Protokolom o pokretanju psiholoških kriznih intervencija u sustavu odgoja i obrazovanja (Ministarstvo znanosti i obrazovanja, 2015),

Protokolom o postupanju u slučaju seksualnog nasilja (Vlada RH, 2023.),

Protokolom o postupanju u slučaju nasilja u obitelji (Vlada RH, 2019.)

**Članak 2.**

**ULAZI U ŠKOLU**

Od dana 7. siječnja 2025. pa do eventualne izmjene regulira se ulaz u prostore Industrijsko-obrtničke škole Nova Gradiška na sljedeći način:

1. glavni ulaz za sve djelatnike, učenike, roditelje i druge stranke će biti u zgradu uprave i učionica A i B kroz vrata od strane dvorišta – ostali ulazi u zgradu će biti zaključani

2. ulaz u zgradu radionica, praktikuma i učionica C i D će biti kroz glavna vrata sa parkirališta – svi ostali ulazi u zgradu s vanjske strane će biti zaključani

3. ulaz u zgradu s praktikumima za prodavače i pomoćne kuhare i slastičare će biti sa južne strane kao i do sada

**Članak 3.**

Sva vrata škole trebaju biti zaključana za vrijeme radnoga vremena.

**Članak 4.**

**POČETAK I ZAVRŠETAK NASTAVE**

Nastava počinje u 7:10 h. Glavni ulazi u Školu otključani su prije početka nastave 6:45 – 7:10 uz nadzor nadležnih i zaduženih osoba.

Nakon ulaska učenika, u Školu mogu ulaziti stranke škole i to na glavni ulaz upravne zgrade pod nadzorom dežurnih nastavnika.

Nakon završetka nastave do 13:25 h vrata trebaju biti otvorena uz nadzor djelatnika Škole, odnosno prema rasporedu dežurstava nastavnika.

**Članak 5.**

**MALI ODMORI**

Za vrijeme malih odmora sva vrata Škole ostaju zaključana. Iznimka je otvaranje vrata učenicima i nastavnicima koji moraju promijeniti učionicu iz jedne zgrade u drugu. Svi putevi kojima će se učenici kretati između zgrada su pod video nadzorom.

**Članak 6.**

**VELIKI ODMOR**

Tijekom velikog odmora (9:35 – 9:55 h) sva definirana ulazna vrata Škole na sve tri zgrade trebaju biti otvorena uz nadzor ulaska i izlaska učenika od strane djelatnika škole, odnosno prema rasporedu dežurstava nastavnika.

**Članak 7.**

**DEŽURSTVA NASTAVNIKA I OSTALIH DJELATNIKA**

Na ulazu zgrade uprave i učionica A i B dežuraju nastavnici prema rasporedu.

Na ulazu zgrade radionica i praktikuma, te učionica C i D dežuraju domar, spremačica ili radnik školske ustanove zadužen za sigurnost, a prema odluci ravnatelja.

Na ulazu u praktikum prodavača i pomoćnih kuhara i slastičara dežuraju predmetni nastavnici koji taj dan u tom prostoru imaju nastavu.

Zadaće su dežurnih nastavnika:

* dežurni nastavnik odgovoran je za sigurnost pri ulazu učenika
* dežurni nastavnik na glavnom ulazu upravne zgrade vodi evidenciju ulaska i izlaska stranaka (roditelji i ostale stranke)
* dežurni nastavnici prema rasporedu dežurstava dužni su na dežurstvo doći u 6:45 h i dežurati do 10,00 sati (prva smjena), odnosno od 10,00 do 13,25 sati (druga smjena)
* za vrijeme velikoga odmora dežurni nastavnik je na ulaznim vratima zajedno s tehničkim osobljem,
* nakon završetka nastave u 13:25 h dežurni ispraćaju učenike iz Škole i javljaju se spremačicama iz druge smjene, a knjigu evidencije ulaska predaju u tajništvo Škole
* upućuje učenike na poštivanje kućnog reda škole i primjereno međusobno ophođenje
* intervenira u slučaju sukoba i/ili ugroze sigurnosti učenika
* o izvanrednim događajima i poduzetim aktivnostima piše izvješće ravnatelju

U slučaju uočavanja neuobičajenog ponašanja osoba u prostorima školske ustanove, dežurni radnici dužni su o tome obavijestiti ravnatelja ili osobu koja ga mijenja.

U slučaju uočavanja protupravnog ponašanja kojim se ugrožava sigurnost osoba u školskoj ustanovi, žurno će se o tome obavijestiti i policija.

**Članak 8.**

**ULAZAK RODITELJA I DRUGIH STRANAKA U ŠKOLU**

Radi sigurnosti učenika i nesmetanog odvijanja nastave, roditelji i stranke ulaze u Školu u dogovorenom terminu sastanka ili uz pravovremenu najavu. Dežurni djelatnik Škole preuzima stranku na glavnome ulazu te nakon sastanka ispraća stranku iz Škole.

U slučaju održavanja roditeljskog sastanka, razrednik prisutne roditelje dočekuje na ulazu škole, vodi do učionice i evidentira prisutnost u e-Dnevniku. Nakon završetka roditeljskog sastanka razrednik prati roditelje do izlaza.

Za vrijeme redovitih informacija (prema dolje navedenim terminima), nastavnici su dužni biti dostupni roditeljima ili zakonskim skrbnicima učenika, koji se prethodno najavljuju razredniku. Razrednik ili nastavnik kojemu se roditelj prethodno najavio, dočekuje ga na ulazu u školu, vodi u prostoriju za informacije i po završenim informacijama roditelja ispraća i iz Škole.

Sve ostale osobe koje nisu zaposlenici Škole moraju biti evidentirane uvidom u osobnu iskaznicu ili drugi dokument s fotografijom, upisane u knjigu ulaska, te upućene na službu koju trebaju (tajništvo, administrator, računovodstvo, razrednicima i dr.) i to na način da ih zaposlenik Škole dočeka i isprati pri izlasku iz Škole. Osobi koja odbije identifikaciju neće se dozvoliti ulazak u Školu.

**Članak 9.**

**PREGLED OSOBA I PREDMETA UČENIKA I DRUGIH POSJETITELJA ŠKOLSKE USTANOVE**

Radnik Škole koji je zadužen za poslove nadzora ulaza u prostore školske ustanove, radi zaštite i sigurnosti, može izvršiti sigurnosne preglede učenika i njihovih predmeta (odjeća, torba i dr.) te drugih osoba koje ulaze u školsku zgradu i njihovih predmeta (torbe i dr.).

Sigurnosni pregled učenika i njihovih predmeta mogu provoditi i odgojno-obrazovni radnici tijekom održavanja nastave.

Sigurnosni pregled učenika i njihovih predmeta treba odraditi uz nazočnost još jedne osobe- zaposlenika Škole.

Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovom pronalasku obavijestit će se ravnatelj, stručne službe, roditelji, a po potrebi i policija.

Osobama koje ne dopuštaju obavljanje pregleda neće se dopustiti ulazak u Školu.

**Članak 10.**

**EDUKACIJA I INFORMIRANJE UČENIKA, DJELATNIKA I RODITELJA**

Škola će informirati djelatnike, učenike i roditelje o ovom Protokolu i pravilima ponašanja u školskoj ustanovi, sigurnosnim mjerama i procedurama.

Školska ustanova će provoditi simulacije evakuacija i drugih kriznih situacija najmanje dva puta godišnje.

Škola će surađivati s lokalnom zajednicom na dodatnom osiguranju školskog okruženja.

Škola će na vidljivo mjesto postaviti popis svih relevantnih hitnih brojeva u sve tri svoje zgrade.

**Članak 11.**

**USPOSTAVA SIGURNOSNOG TIMA**

Škola će imenovati Školski sigurnosni tim koji će na redovitim sastancima analizirati potencijalne sigurnosne prijetnje i evaluaciju mjera.

Na sastanke mogu biti pozvani predstavnici osnivača, policije, civilne zaštite i drugih relevantnih dionika.

**Članak 12.**

**MEĐURESORNA SURADNJA**

Škola će redovito sudjelovati na održavanju koordinacijskih sastanaka s lokalnim timom proizašlim iz Sporazuma o međuresornoj suradnji i koordinaciji u području sprječavanja nasilja i dugih ugrožavajućih ponašanja i Protokola o postupanju u slučaju nasilja među djecom i mladima.

Škola će nastaviti s provedbom zajedničkih preventivnih i edukativnih projekata i aktivnosti radi podizanja svijesti učenika i djelatnika Škole o odgovornom ponašanju i važnosti pridržavanja sigurnosnih pravila.

Škola će u suradnji s osnivačem izraditi Procjenu postojećeg stanja i analizu rizika temeljem koje će se izraditi Plan sigurnosti školske ustanove.

Predsjednica Školskog sigurnosnog tima:  
 Mirela Brlić-Trnka, prof.

KLASA: 011-01/25-01/1

URBROJ: 2178-15-06-25

NOVA GRADIŠKA, 3. siječnja 2025.

Ravnateljica:  
 Mirela Brlić-Trnka, prof.